Декларација Владе ФНРЈ од 11. фебруара 1947.
Делегација Федеративне Народне Републике Југославије овлашћена је да у име владе Федеративне Републике Југославије у протокол потписвања мировног уговора с Италијом унесе следећу изјаву:

Влада ФНРЈ са жаљењем констатује да при израђивању коначног текста мировног уговора с Италијом, иако је Савет министара иностраних послова четири велике силе учинио на свом заседању у Њујорку извесне позитивне промене у нацрту уговора који је био примљен на париској конференцији — ипак захтеви и предлози ФНРЈ нису у задавољавајућој мери узети у обзир.

То се тиче политичких, војничких и економских клаузула тога мировног уговора, а нарочито његових територијалних одредаба које Федеративној Народној Републици Југославији одузимају такве југословенске етничке територије као што су Каналска Долина, Бенешка Словенија, подручја Горице, Тржича и Трста и северозападне Истре. На тај начин ФНРЈ је стављена у положај да мора да потпише Мировни уговор са Италијом, који крњи елементарне интересе њених народа и тешко погађа њихова осећања. Међутим, присиљена да потпише тај мировни уговор услед упорног неразумевања националних права и интереса ФНРЈ од стране једног дела наших савезника, а истовремено дубоко забринута за судбину нашег народа који остаје ван граница Југославије, влада ФНРЈ наглашава да њени народи преузимају на себе ту тешку жртву само зато, јер у садашњем часу ни у ком случају не би хтели да на себе узму одговорност да успостављању мира међу народима не допринесу свој удео.

У исто време влада ФНРЈ изјављује да се народи Југославије потписавањем овог мировног уговора не одричу територија које су етнички њихове, а овим уговором остају ван граница ФНРЈ, и да и даље полажу право на те територије без обзира на евентуалне етничке промене које би настале у будућности, као последица туђег господства над тим територијама.

Извори 

 Политика, бр. 12.532 од среде 12. фебруара 1947, насловна страна.
 Борба, бр. 36 од среде 11. фебруара 1947, Београд.
 Југословенска ревија за међународно право, бр. 3, Београд 1954, стр. 144.

Декларације
ФНРЈ
Италија
1947.